## Odluka Agencije za elektroničke medije klasa: 612-12/09-02/0053, urbroj: 567-06-14-13 od 20. studenoga 2014.

### NN 143/2014 (3.12.2014.), Odluka Agencije za elektroničke medije klasa: 612-12/09-02/0053, urbroj: 567-06-14-13 od 20. studenoga 2014.

VIJEĆE ZA ELEKTRONIČKE MEDIJE

2695

Vijeće za elektroničke medije u sastavu Mirjana Rakić, predsjednica Vijeća, Damir Hajduk, zamjenik predsjednice Vijeća te Suzana Kunac, Alemka Lisinski, Gordana Simonović i Robert Tomljenović, kao članovi Vijeća, u postupku nadzora nad radom nakladnika – MEA MEDIA d.o.o., Varaždin, na temelju članka 76. stavka 1. točke 9. Zakona o elektroničkim medijima (»Narodne novine« broj 153/09, 84/11, 94/13 i 136/13) na 50-14 sjednici održanoj 20. studenog 2014., donijelo je

ODLUKU

I. Privremeno, na rok od petnaest (15) dana, oduzima se koncesija za obavljanje djelatnosti pružanja medijske usluge radija na širem području Grada Varaždina (L-VZ2), nakladniku radija – trgovačkom društvu MEA MEDIA d.o.o., Varaždin, Supilova 7 A, OIB: 53692484108.

II. Nalaže se nakladniku MEA MEDIA d.o.o. iz Varaždina da u roku od petnaest (15) dana od dana objave ove odluke u »Narodnim novinama« izvrši uplatu dugovanja s osnova neplaćene naknade za koncesiju, koje dugovanje na dan 20. studenoga 2014. iznosi ukupno 7.705,33 kuna te da postupi sukladno dopisu od 29. kolovoza 2014., klasa: 612-12/14-05/0145, urbroj: 567-06-14-02 te dostavi snimke i očevidnike programa za navedeno razdoblje te izvod iz evidencije Hrvatskog zavoda za mirovinsko osiguranje o broju zaposlenih.

III. Ako nakladnik u ostavljenom mu roku ne izvrši uplatu duga s osnova neplaćene naknade za koncesiju te ne dostavi tražene snimke i očevidnike programa zajedno s izvodom iz evidencije Hrvatskog zavoda za mirovinsko osiguranje o broju zaposlenih, Vijeće za elektroničke medije donijet će odluku o trajnom oduzimanju koncesije.

IV. Ova odluka stupa na snagu danom donošenja i objavit će se u »Narodnim novinama«.

Obrazloženje

Na temelju članka 73. stavka 7. i 8. Zakona o elektroničkim medijima, Vijeće za elektroničke medije na 43-09 sjednici održanoj 21. prosinca 2009., a temeljem provedenog Javnog natječaja broj 04/09 za davanje koncesija za obavljanje djelatnosti pružanja medijske usluge radija i/ili televizije (»Narodne novine«, broj 124/09) i provedenoga postupka utvrđivanja postojanja uvjeta za davanje koncesije donijelo je Odluku o davanju koncesije za obavljanje djelatnosti pružanja medijske usluge radija na širem području Grada Varaždina (L-VZ2) trgovačkom društvu MEA MEDIA d.o.o. Varaždin. Koncesija je dana na rok od 10 godina.

Po donošenju odluke trgovačko društvo MEA MEDIA d.o.o. Varaždin obavilo je tehnički pregled te su sukladno odredbama Zakona o elektroničkim medijima, Agencija za elektroničke medije, Hrvatska agencija za poštu i elektroničke komunikacije te MEA MEDIA d.o.o. Varaždin sklopili Ugovor o koncesiji za obavljanje djelatnosti radija na širem području Grada Varaždina (L-VZ2).

Agencija za elektroničke medije uputila je u 2014. godini nakladniku MEA MEDIA d.o.o. Varaždin ukupno četiri (4) opomene zajedno s pregledom uplata i dugovanja iz Registra koncesija Ministarstva financija u kojem upozorava na dospjelu nepodmirenu naknadu za koncesiju. Opomene su od 5. lipnja 2014., 16. srpnja 2014., 6. kolovoza 2014. te 5. rujna 2014.

Unatoč odaslanim opomenama u kojem je nakladnik bio upozoren na posljedice iz članka 76. stavka 1. točke 9. ZEM-a do dana donošenja ove odluke dugovanje nije ni djelomično podmireno.

Slijedom navedenog, uvidom u Registar koncesija Ministarstva financija RH na dan 20. studenoga 2014. utvrđeno je ukupno dugovanje nakladnika MEA MEDIA d.o.o. iz Varaždina u iznosu od 7.705,33 kuna. Navedeno dugovanje predstavlja iznose rata naknade za koncesiju i to rata s datumom dospijeća obveze 23. ožujka 2013. u iznosu od 4,73 kuna, datum dospijeća 23. lipnja 2013. u iznosu od 3.900,00 kuna, datum dospijeća 31. srpnja 2013. u iznosu od 1.603,33 kuna te datum dospijeća 30. lipnja 2014. u iznosu od 1.000,00 kuna zajedno s pripadajućim zakonskim zateznim kamatama.

Agencija je nakladniku uputila dopis, klasa: 612-12/14-05/0145, urbroj: 567-06-14-02 od 29. kolovoza 2014. u kojem navodi sljedeće: »Dana 25. kolovoza 2014. godine članovi Vijeća za elektroničke medije pokušali su obaviti neposredni nadzor nad radom nakladnika Mea Media d.o.o. u Varaždinu na adresi Supilova 7A. Navedena adresa nije bila točna. Od strane g. Matanića iz HURIN-a dobili su informaciju o novoj adresi, te su se uputili na adresu Zagrebačka 25. U dvorišnoj zgradi naišli su na vrata na kojima piše Radio Aktiv, vrata su bila zaključana. Kroz prozor se vidjelo da se u unutrašnjosti ne nalazi nikakva oprema, već da je prostor već duže ispražnjen i napušten. G. Matanić potvrdio je članovima Vijeća da se pošta HURIN-a poslana na tu adresu ne vraća nepreuzeta. Napominjemo da smo zadnji Vaš dopis od 30. travnja 2014. zaprimili dana 2. svibnja 2014. vezano za dostavu podataka o ostvarenim prihodima prema završnom računu za 2013., u kojem navodite sjedište Supilova 7a, 42200 Varaždin. Na temelju utvrđenog očigledno je da ne izvršavate koncesijske obveze te Vas ovim putem molimo da nam dostavite očitovanje o utvrđenom. Također molimo da nam dostavite snimke emitiranog programa kao i pripadajuće očevidnike za razdoblje od 18. – 24. kolovoza 2014. godine te izvod iz evidencije Hrvatskog zavoda za mirovinsko osiguranje o broju zaposlenih. Prema podacima iz Sudskog registra vidljiva je promjena osnivača/članova društva i promjena osobe ovlaštene za zastupanje o čemu nas niste izvijestili. Budući da je došlo do promjene vlasničke strukture podsjećamo Vas na obvezu iz članka 52. Zakona o elektroničkim medijima. Molimo Vaše očitovanje koje je potrebno dostaviti u roku od tri (3) dana od dana zaprimanja ovoga dopisa.«

Nakladnik je dopis zaprimio 5. rujna 2014.

Kako je na neosporan način utvrđeno postojanje nepodmirenog duga s osnove naknade za koncesiju, a člankom 76. stavkom 1. točkom 9. Zakona o elektroničkim medijima je propisano da Vijeće za elektroničke medije donosi odluku o privremenom ili trajnom oduzimanju koncesije pružatelju medijskih usluga ako utvrdi da pružatelj medijskih usluga nije platio naknadu za koncesiju više od 2 puta uzastopno ili općenito neuredno plaća naknadu za koncesiju te kako nakladnik nije postupio po nalogu Agencije za dostavom snimki i očevidnika programa i podatke o broju zaposlenih, to je Vijeće za elektroničke medije donijelo odluku o privremenom oduzimanju koncesije.

UPUTA O PRAVNOM LIJEKU

Protiv ove odluke nije dopuštena žalba, ali se može pokrenuti upravni spor pred Upravnim sudom u Zagrebu u roku od 30 dana od dana primitka odluke. Tužba se predaje ili šalje neposredno Upravnom sudu u Zagrebu, a može se podnijeti i na zapisnik kod redovnog suda nadležnog za obavljanje pravne pomoći.

Klasa: 612-12/09-02/0053

Urbroj: 567-06-14-13

Zagreb, 20. studenoga 2014.

Agencija za elektroničke medije

Vijeće za elektroničke medije

Mirjana Rakić, v. r.

Odluka, NN 143/2014-2695